  Майя Бывальцева Удмурт пиналъёслэн «Тулкым» лагерь сменаязы кунгож сьӧрысь финн-угор азьветлӥсьёсын онлайн-пумиськонъёс но онлайн-экскурсиос ортчозы. Озьы ик Финляндиысь, США-ысь, Австралиысь но Португалиысь ыстэм муртъёс пыриськозы шуыса чаклало. Со сярысь, сменалэн кивалтӥсез, «Шунды» огазеяськонлэн Эгра ёросысь ёзэтэзлэн тӧроез Лариса Ускова вылэ чӧлскыса, Удмуртиысь Калыкъёслэн эшъяськонзылэн пресс-службаез ивортэ. «Тулкым» смена 16-26 гудырикошконэ Ижкар вӧзысь «Дзержинец» лагерьын ортчоз. Отчы элькунысь гурт ёросъёсысь 80 пиналъёс пыриськозы, 50-эз соос пӧлысь – секыт улон югдуре шедем нылъёс но пиос Дышетон тямыс ӧръёсъя мыноз: видеоискусство, нырысетӥ эмъюрттэт, эктон, вожатойёс, кыран но крезьгуро инструментъёсын шудон но выль ӧръёс – туризм, туала кылбурет но проза, экология но дизайн. Озьы ик пиналъёслы вуоно ӧнерзэс бырйыны юрттозы - ужбергатӥсьёсын но рабочей ӧнеръёслэн ыстэм муртъёсынызы пумиськонъёс ортчозы. Йӧскалык люкетаз лулчеберетъя ужрадъёс, политикаын, ужбергатонын, спортын, творчествоын, мер удысын бадӟым азинсконъёс басьтэм удмуртъёсын пумиськонъёс радъяськозы. Шутэтскон улсын пӧртэм шудонъёс, эктонъя ӵошатсконъёс радъяськозы, удмурт кылын мультфильмъёс возьматозы.  Тодэ вайытом, 2020-тӥ арын гужем Удмуртиысь 120 сюрслэсь трос пиналъёс но быдэ вуымтэос нылпи лагерьёсын шутэтскозы.  Тегъёс: Дышетон Ижкар Удмуртия пиналъёс удмуртъёс шутэтскон 100ар  